Roerende ballonboodskap beland op plaasDie ballon is op ‘n plaas in die Stoffberg-omgewing opgetel. (Foto: Kayla Potgieter/Facebook) ŉ Plaaseienaar en sy gesin se hartsnare is Woensdagoggend behoorlik geroer toe hy op twee ballonne op sy plaas, Sterkloop, in die Stoffberg-omgewing in Mpumalanga afgekom het. Dié ballonne het roerende boodskappe vir ŉ verlore liefde daarop geskryf gehad en deur die wonder van sosiale media het dit weer die pad terug na die oorspronklike skrywer gekry. Kayla Potgieter het aan Maroela Media vertel dat haar pa die oggend twee ballonne buite die werf sien hang het en toe besluit het om ondersoek in te stel. Op een van die ballonne, wat reeds gebars het, wens die anonieme skrywer om ŉ geliefde “net nog een keer styf vas te hou”. “Mis jou en lief jou met elke vesel in my,” lui die tweede ballon. Potgieter het foto’s van die boodskappe op Facebook gedeel met die hoop dat die skrywer van die ballonne dit sal sien en berusting sal vind. Dit het intussen tientalle boodskappe van sosialemediagebruikers uitgelok wat met die verlangende boodskappe geïdentifiseer het. Die vrou wat dit geskryf het, Julize du Plessis, het per toeval op die plasing afgekom en meen dat Potgieter geslaag het in haar doel met die plasing. Nog ŉ ballon is aangetref. (Foto: Kayla Potgieter/Facebook) Julize het aan Maroela Media vertel dat dit haar baie gehelp het om te sien hoe ander mense hul smart en hartseer met mekaar deel – alles te danke aan die ballonne wat sy vir haar oorlede man in die lug opgestuur het. Seef (64), Julize se man, is byna ŉ jaar gelede op 20 Augustus dood nadat hy ná weke sy stryd teen Covid-19 verloor het. “Ons het nie gedink hy was so siek nie, maar 21 dae vandat hy siek geword het, is hy dood,” sê sy. Seef het longontsteking weens die koronavirus opgedoen en was 14 dae lank in ŉ koma terwyl hy aan ŉ ventilator gekoppel was. Voor sy dood kon sy geliefdes hom egter net twee keer in die hospitaal besoek. Julize en haar gesin het op 13 Julie besluit om, ter viering van Seef se verjaardag, ballonne in Witbank los te laat. “Die boodskap is as ŉ simbool van liefde en verlange na my man,” het Julize op Facebook geskryf. Uit die talle ballonne wat Julize se gesin opgestuur het, het Potgieter se pa op haar eie ballonne vir Seef afgekom. ŉ Leeftyd se herinneringe onthou Julize en Seef du Plessis. (Foto: Verskaf) Julize sê sy het wonderlike herinneringe van haar man wat sy vir ewig sal koester. “Ons was saam baie lief daarvoor om vir voëltjies te kyk en hy het hulle gereeld kos gegee. Nou, ná sy afsterwe, is voëltjies se vere iets waaraan ek vasklou.” ŉ Maand ná Seef se dood het Julize die hospitaal saam met haar skoondogter besoek om meer duidelikheid oor sy dood te kry. Net voor die afdraai na die intensiewesorgeenheid het daar ŉ voël se veer op die vloer gelê. “Ek het nog ŉ hele paar keer daarna deur ŉ krisis gegaan waarin ek berusting gekry het deur ŉ veertjie wat op my skoot land, of aan my deur se veiligheidshek vasklou,” sê sy. “Ek weet dit is simpel, maar ons is net mense en jy klou vas aan enigiets wat jou kan troos.” Nadat hulle die ballonne laat gaan het, het sy ook die volgende dag ŉ veertjie in haar huis teëgekom. “So ŉ klein ding is ŉ groot vertroosting.” Seef was tot en met sy dood ŉ onderwyser by die Curro-skool in Witbank en saans ŉ lektor by Centurion Akademie. Volgens Julize het Seef met sy beroep baie mense se lewens aangeraak. Sy onthou hom nou as die ewige optimis wat hom nie sommer deur enigiets laat onderkry het nie. “Hy het altyd geloop lag en sing en was deur en deur ŉ optimis. Hy het agter elke slegte ding iets mooi gesien.” Ballonne se boodskap strek ver Potgieter het aan Maroela Media gesê dat sy verbaas is dat die aanvanklike plasing wat sy gemaak het, so baie mense bereik het en hulle boonop aangespoor het om soortgelyke stories te deel. “Almal het al iemand verloor, veral in hierdie tyd, en almal het ŉ hartseer aan hulle – of dit nou is vir iemand wat dood is of wat net nie meer in hul lewe is nie,” sê sy. “Dit is mooi om te sien hoe die ballonne so baie mense aangeraak het.” Julize meen ook die plasing het haar rouproses gehelp. “ŉ Mens kan sien dat almal swaarky en dit help om te weet dat daar nog mense is wat dieselfde deurgaan. Al is jy omring deur familie, voel dit dikwels asof jy alleen is in jou smart.” Een sosialemediagebruiker meen dat die ballonne bedoel was om op dié plaas te beland en een met die wêreld te word. “Is die plaas se naam nie mooi nie… “Sterkloop”… so asof die persoon vir haar sê; STERK LOOP, my skat,” lui een van die plasings.